《题何同德独善斋》
元代·邓雅

兼善固所欲，赋命有穷通。独善匪傲世，舍义将焉从。

侃侃同德父，学积于厥躬。守已无外慕，养气恒内充。

岩穴托冥栖，幽轩眄筠松。陶然有真乐，俯仰天地中。

岂徒善一身，庶几厉浇风。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。